متھلا

مِتِھلَا (جسے تِرہُت، تِربُھکتی اور مِتِھلانچل بھی کہا جاتا ہے) برصغیر کا جغرافیائی اور ثقافتی خطہ ہے جو مشرق میں دریائے مہانندہ، جنوب میں گنگا، مغرب میں دریائے گنڈکی اور شمال میں ہمالیہ کے دامن سے گھرا ہوا ہے۔ یہ خطہ بھارت کی ریاستوں بِہار اور جھارکھنڈ کے بعض حصوں پر مشتمل ہے اور اس کے ساتھ نیپال کے کوسی پردیس، باگمتی پردیس اور مدھیش پردیس کے ملحقہ اضلاع شامل ہیں۔ اس خطے کی مادری زبان مَیتھِلی ہے اور اس کے بولنے والوں کو مَیتھِل کہا جاتا ہے۔

متھلا کو عام طور پر ودیہہ کی قدیم سلطنت کے لیے بھی استعمال کیا جاتا ہے اور اس سے مراد وہ جدید علاقے بھی لیے جاتے ہیں جو قدیم ودَیہہ کی سرحدوں کے اندر آتے ہیں۔ بیسویں صدی عیسوی تک مِتھِلَا کے بعض حصے اب بھی راج دربھنگہ کی حکمرانی میں تھے۔

 مختصر تاریخ 
یہ خطہ اپنی قدیم تاریخ، زبان، ادب، تہذیب و ثقافت کے اعتبار سے پورے ملک میں منفرد حیثیت رکھتا ہے، اس کی تاریخ بہت پرانی ہے متھلا کو ترہت بھی کہا جاتا ہے، قدیم دور میں تیر بھگت کے نام سے بھی یہ علاقہ جانا جاتا تھا، مورخین کی تحقیق کے مطابق متھلا کا وجود 3000 قبل مسیح ہوا۔ منشی بہاری لال فطرت نے ہندؤوں کی مذہبی کتاب بشن پران کے حوالہ سے لکھا ہے کہ سورج بنسی راجہ نیمی اکشواکو کے بڑے بیٹے تھے، وہ ترہت کے حکمراں تھے، ان کے فرزند راجہ متھی کے نام پر یہ علاقہ متھلا کہلایا، یہ راجہ جنک کی راجدھانی رہی ہے، اس بادشاہ کے حوالہ سے اس علاقہ کو بڑی شہرت ملی، راجا جنک کا زمانہ قبل مسیح کا ہے، یہ ویدک علم اور ویدک ثقافت کا مرکز سمجھا جاتا تھا، یہاں ویدک علم کے بہت سے نامور اہل علم گذرے ہیں، ودیاپتی جو میتھلی کے شہرہ آفاق شاعر گذرے ہیں، اس علاقہ سے تعلق رکھتے تھے۔

 حوالہ جات 


زمرہ:بہار (بھارت) کے خطے
زمرہ:تاریخی ہندوستانی خطے
زمرہ:ثقافتی حلقہ اثر
زمرہ:مدھیش صوبہ
زمرہ:میتھیلا، بھارت کے مشہور مقامات
زمرہ:نیپال کے علاقے